**Johanna Kurkela** (s. 25. huhtikuuta 1985 Lumijoki) on suomalainen laulaja, jonka levytysura alkoi vuonna 2004.

Kurkelan kappaleita ovat muun muassa "Ehkä ensi elämässä", "Sun särkyä anna mä en" ja "Tuo se mulle". Hänen kappaleitaan ovat säveltäneet muun muassa Tomi Aholainen ja Juha Tapio. Eniten hänen laulujaan ovat sanoittaneet Sinikka Svärd ja Heikki Kerkelä.

Ura
---

Kurkelalla on monipuolinen musiikkitausta. Hän soittaa viulua ja pianoa. Hän opiskeli Madetojan musiikkilukiossa Oulussa. Lukion jälkeen hän siirtyi ammattikorkeakouluun opiskelemaan maatalousalaa.

Levytysuransa Kurkela aloitti vuonna 2004 duetoimalla Tomi Metsäkedon kanssa kappaleella "Tahdon tanssia kanssasi". Vuonna 2005 Warner Music Finland julkaisi hänen esikoisalbuminsa *Hetki hiljaa*. Vuonna 2007 hän esitti Suomen euroviisukarsinnassa kappaleet "Olet uneni kaunein" ja "Jossain metsäin takana". Kurkela sijoittui karsinnassa ensin mainitulla kappaleella kuudenneksi ja sai viisufanien jakaman fanipalkinnon. Samana vuonna ilmestyi hänen toinen studioalbuminsa *Marmoritaivas*.

Vuonna 2008 ilmestyi Kurkelan kolmas albumi *Kauriinsilmät*, jonka paras Suomen virallisen albumilistan listasijoitus oli 10. Vuonna 2010 julkaistu albumi *Hyvästi, Dolores Haze* nousi ensimmäisellä listaviikollaan (15/2010) albumilistan kärkeen. Levy myi kultaa vuonna 2010, ja sillä oli kolmeen edelliseen albumiin verrattuna lähes kokonaan uudistunut tuotanto- ja tekijätiimi. Albumin ensimmäinen single oli Lauri Ylösen ja Paula Vesalan tekemä "Rakkauslaulu".

Syksyllä 2011 ilmestyi Kurkelan ensimmäinen kokoelmalevy *Uneni kaunein – Parhaat 2005–2011*. Levyllä on yksi kokonaan uusi kappale, "Elegia".

Kurkelan viides studioalbumi *Sudenmorsian* ilmestyi 5. lokakuuta 2012. Levyltä julkaistiin 4. heinäkuuta digitaalinen single "Oothan tässä vielä huomenna". Kappaleen on säveltänyt ja sanoittanut Eppu Kosonen.

Kurkela osallistui syksyllä 2012 syöpäjärjestöjen *Enemmän synttäreitä* -kampanjaan, jonka ajatuksena oli lähettää onnittelulauluja syntymäpäiväsankareille. Kurkela oli mukana kampanjassa kappaleella "Tänä aamuna", jonka video julkaistiin 3. syyskuuta. Kappale on mukana myös *Sudenmorsian*-albumilla.

15. marraskuuta 2013 Kurkela julkaisi ensimmäisen joululevynsä, *Joulun lauluja*.

Keväällä 2016 Kurkela oli yhtenä vierailijana rap-artisti Elastisen TV-ohjelmassa *Elastinen feat.*, jossa he tekivät yhteisen kappaleen "Oota mua".

Kurkela julkaisi seitsemännen studioalbuminsa *Ingridin* vuonna 2015. Sen ensimmäinen single "Ei panikoida" julkaistiin vuoden 2014 loppupuolella. Toinen single "Kuolevainen" julkaistiin toukokuussa 2015. Kappaleelle julkaistiin myös musiikkivideo, ja se menestyi hyvin radiossa. *Ingrid* nousi julkaisunsa jälkeen Suomen virallisen listan sijalle 6. Kurkela lähti albumin julkaisun jälkeen konserttisalikiertueelle Suomessa. Albumi valittiin myöhemmin Iskelmä Gaalassa vuoden iskelmäalbumiksi.

Kurkela oli kiertueella muusikko Johanna Iivanaisen kanssa vuonna 2018. He esittivät omia ja toistensa kappaleita. Kurkela julkaisi vuonna 2019 toisen kokoelmalevynsä *Uneni kaunein: Parhaat*.

Altamullan Road on Kurkelan ja Johanna Iivanaisen yhtye, jonka debyyttisingle "Underwater" julkaistiin toukokuussa 2020. Ensimmäinen albumi *Altamullan Road* julkaistiin 11. syyskuuta 2020.

Yksityiselämä
-------------

Nykyisin Kurkela asuu Kiteellä Pohjois-Karjalassa puolisonsa Tuomas Holopaisen kanssa. Pariskunta avioitui lokakuussa 2015. Liitto on Kurkelan toinen. Kurkela avioitui ensimmäisen kerran ollessaan 19-vuotias.

Julkaisut
---------

*Pääartikkeli: Johanna Kurkelan diskografia*
* *Hetki hiljaa* (2005)
* *Marmoritaivas* (2007)
* *Kauriinsilmät* (2008)
* *Hyvästi, Dolores Haze* (2010)
* *Sudenmorsian* (2012)
* *Joulun lauluja* (2013)
* *Ingrid* (2015)

### Altamullan Road

* *Altamullan Road*  (2020)

### Auri

* *Auri*  (2018)
* *II – Those We Don’t Speak Of*  (2021)

### Muilla albumeilla

* *Music Inspired by the Life and Times of Scrooge*  (2014)

Dubbaukset
----------

*Pääartikkeli: Ääninäyttelijäroolit ovat omassa luettelossaan.*

Katso myös
----------

* Luettelo Johanna Kurkelan kappaleista

Lähteet
-------

1. ↑  Johanna Kurkela Kaiku Recordingsille Johannakurkela.net. Viitattu 29.8.2011.
2. ↑  johannakurkela\_official: Johanna Kurkela *Instagram*.  25.4.2019. Viitattu 25.4.2019.
3. ↑  Johanna Kurkelan tie pystymetsästä listakärkeen *Ilta-Sanomat*.  14.3.2011. Viitattu 4.8.2016.
4. 1 2 3 4  Johanna Kurkelan levyt Johannakurkela.net. Viitattu 6.10.2012.
5. 1 2  Satumaailmasta laulava hevostyttö  13.10.2008. MTV3.fi. Viitattu 13.3.2011.
6. ↑  Johanna Kurkelan ääni lumoaa Suur-Saimaa.fi. Viitattu 13.3.2011.
7. ↑  Muistathan: Suomen karsinnat 2007  2.10.2010. Viisukuppila.fi. Viitattu 13.3.2011.
8. ↑  Johanna Kurkela: Kauriin silmät Ifpi.fi. Viitattu 29.8.2011.
9. ↑  Johanna Kurkela: Hyvästi, Dolores Haze Ifpi.fi. Viitattu 13.3.2011.
10. ↑  Johanna Kurkelalta kokoelmalevy Johannakurkela.net. Viitattu 29.9.2011.
11. ↑  Johanna Kurkelan levyn julkaisu siirtyy tuotannollisteknisistä syistä  25.9.2012. Radio Nova. Viitattu 2.10.2012.
12. ↑  Granlund, Antti: Kuuntele Johanna Kurkelan uusi single Oothan tässä vielä huomenna *Iskelma.fi*.  3.7.2012.  Arkistoitu 22.7.2012. Viitattu 3.7.2012.
13. ↑  Antti Granlund: Johanna Kurkela mukana syöpäjärjestöjen kampanjassa (Arkistolinkki)  3.09.2012. Iskelma.fi. Viitattu 4.9.2012.
14. ↑  Elastinen tunnelmoi Johanna Kurkelan kanssa – kuuntele uutuusbiisi!  28.3.2016. mtv.fi. Viitattu 10.4.2016.
15. ↑  Vesa Siltanen: Johanna Kurkelan ja Johanna Iivanaisen Altamullan Road lähtee tien päälle – Uusi single videoineen julki *soundi.fi*.  29.5.2020. Viitattu 2.11.2022. (englanniksi)
16. ↑  Interview with Altamullan Road *tuonelamagazine.com*.  16.9.2020. Viitattu 2.11.2022. (englanniksi)
17. ↑  Haastattelu Pohjois-Karjalan radion (Yle) aamuohjelmassa, 19.10.2012
18. ↑  Laakkonen, Tapio: Tuomas Holopaisen 15 vuoden haave valmiina – seuraavaksi Nightwish-levyn kimppuun  31.1.2014. Yleisradio. Viitattu 3.3.2014.
19. ↑  Koistinen, Arttu: Seiska: Tuomas Holopainen ja Johanna Kurkela menivät naimisiin  7.1.2016. Karjalainen. Viitattu 7.1.2016.
20. ↑  Johanna Kurkela: Minusta tuli vahingossa laulaja *www.iltalehti.fi*. Viitattu 22.7.2016.

Aiheesta muualla
----------------

* Kuvia tai muita tiedostoja aiheesta **Johanna Kurkela** Wikimedia Commonsissa

* Johanna Kurkelan kotisivut

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Taiteenala | 
* MusicBrainz

 |
|  |
| Henkilöt | 
* Ritva
* Elonet

 |
|  |
| Muut | 
* Europeana

 |

 |